Det Økonomiske og Sociale Udvalgs udtalelse om "Kommissionens forslag til Europa-Parlamentets og Rådets direktiv om ændring af Rådets direktiv 85/611/EØF, 92/49/EØF, 92/96/EØF og 93/22/EØF med hensyn til udveksling af oplysninger med tredjelande"

(2000/C 168/01)

Rådet for Den Europæiske Union besluttede den 10. april 2000 under henvisning til EF-traktatens artikel 262 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's sektion for Det Indre Marked, Produktion og Forbrug, som udpegede Umberto Burani til ordfører. Sektionen vedtog sin udtalelse den 5. april 2000.

Det Økonomiske og Sociale Udvalg vedtog på sin 372. plenarforsamling, den 27. april 2000, med 103 stemmer for og 1 stemme imod, følgende udtalelse.

1. Indledning

1.1. Med direktiv 98/33/EF af 22. juni 1998(1) er der foretaget ændringer af artikel 12, stk. 3, i direktiv 77/780/EF(2) (første bankdirektiv) og af direktiv 89/647/EF(3) vedrørende kreditinstitutters solvensgrad, artikel 2, 5, 6, 7 og 8 og bilag II og III, samt af direktiv 93/6/EF(4) vedrørende kapitalkrav til investeringsfirmaer og kreditinstitutter, artikel 2 og bilag II. De her omtalte ændringer vedrører reglerne for udveksling af fortrolige oplysninger inden for rammerne af samarbejdsaftaler med organer eller myndigheder, der på den ene eller anden måde er med til at styrke stabiliteten i finanssektoren.

1.2. Ovennævnte regler sigter mod at udvide mulighederne for udveksling af oplysninger. Udveksling af oplysninger var tidligere kun tilladt mellem tilsynsmyndigheder (og i visse tilfælde var det begrænset til EU-landene), men ovennævnte direktiv udvider mulighederne som nævnt i sidste del af punkt 1.1. Formålet er helt klart at bidrage til at skabe en overordnet ramme af oplysninger, så man bedre kan overvåge aktiviteterne i de virksomheder, der er omfattet af det andet bankdirektiv.

1.3. Kommissionen anfører (anden "betragtning" i det foreliggende direktivforslag), at disse regler af overensstemmelseshensyn også bør gælde for organer, der ikke er omfattet af det andet bankdirektiv, men som under andre former driver finansielle aktiviteter, der er reguleret af andre direktiver: investeringsforeninger, der er omfattet af direktiv 85/611/EF(5) og 93/22/EF(6), og direkte forsikring bortset fra livsforsikring (direktiv 92/49/EF(7) og 92/96/EF(8)).

1.4. Direktivforslaget tillader således medlemsstaterne at indgå samarbejdsaftaler med myndigheder i tredjelande, der kan tænkes at ligge inde med og udveksle oplysninger om den type virksomheder, der omtales i punkt 1.3, forudsat at der gives garantier for, at sådanne oplysninger er omfattet af tavshedspligt.

2. Bemærkninger

2.1. Som Kommissionen siger, falder direktivforslaget i tråd med den aktionslinje, der sigter mod at effektivisere overvågningen af og kontrollen med alle former for finansielle aktiviteter hos alle aktører. ØSU kan derfor kun erklære sig enig i forslaget og støtte Kommissionens initiativ.

2.2. ØSU ønsker dog at give udtryk for en vis undren, hvad angår listen over instanser i tredjelande, med hvilke der kan udveksles oplysninger: ud over de anførte (tilsynsmyndigheder, likvidations- og konkursbehandlingsorganer og de dertil hørende tilsynsmyndigheder, revisorer osv.) ville det være på sin plads også at tilføje de organer, der bekæmper hvidvaskning af sorte penge. Det er indlysende, at de regler, der gælder for sådanne organer - og deres karakteristika, der adskiller sig fra kontrolmyndighedernes - kan gøre det vanskeligt at udveksle oplysninger. Imidlertid kunne man i visse tilfælde lade gode intentioner og den offentlige interesse veje tungere end rent formelle overvejelser og en restriktiv fortolkning af retsreglerne.

2.3. Tilføjelsen af de ovennævnte organer ville tjene et dobbelt formål: på den ene side ville det give tilsynsmyndighederne rettidige oplysninger om forhold, som, hvis de opdages i tide, kan gøre det muligt at afværge katastrofale følger (jf. den famøse BCCI-sag), og på den anden side ville det - i visse tilfælde - bidrage til at bekæmpe den organiserede kriminalitet - et emne, som ØSU er i færd med at udarbejde en udtalelse om.

Bruxelles, den 27. april 2000.

Beatrice Rangoni Machiavelli

Formand for

Det Økonomiske og Sociale Udvalg

(1) EFT L 204 af 21.7.1998.

(2) EFT L 322 af 17.12.1977.

(3) EFT L 386 af 30.12.1989.

(4) EFT L 141 af 11.6.1993.

(5) EFT L 375 af 31.12.1985.

(6) EFT L 141 af 11.6.1993.

(7) EFT L 228 af 11.8.1992.

(8) EFT L 360 af 9.12.1992.